GPSC จับมือภาครัฐ-ชุมชน-คู่ค้า ปลูกป่าเขาห้วยมะหาด ลดการปล่อยก๊าซคาร์บอนมุ่งสู่ Net Zero
GPSC ร่วมมือเทศบาลเมืองมาบตาพุด ภาคีเครือข่ายโครงการฟื้นป่ารักษ์น้ำเขาห้วยมะหาด ชุมชน คู่ค้า และพนักงานจิตอาสากลุ่ม GPSC ร่วมปลูกป่า ภายใต้ “โครงการปลูกป่าเขาห้วยมะหาดและบำรุงรักษา ปีที่ 9” ก้าวสู่เป้าหมาย Net Zero Emission
GPSC ร่วมมือเทศบาลเมืองมาบตาพุด ภาคีเครือข่ายโครงการฟื้นป่ารักษ์น้ำเขาห้วยมะหาด ชุมชน คู่ค้า และพนักงานจิตอาสา ร่วมปลูกป่า โครงการปลูกป่าเขาห้วยมะหาดและบำรุงรักษา ปีที่ 9
12 ต.ค. 2565

GPSC จับมือเทศบาลเมืองมาบตาพุด ภาคีเครือข่ายโครงการฟื้นป่ารักษ์น้ำเขาห้วยมะหาด ชุมชน คู่ค้า และพนักงานจิตอาสาของ กลุ่ม GPSC กว่า 100 คน เพื่อรักษาผืนป่าและเพิ่มจำนวนพื้นที่สีเขียว ภายใต้ “โครงการปลูกป่าเขาห้วยมะหาดและบำรุงรักษา ปีที่ 9” เพิ่มความหลากหลายทางชีวภาพ เพื่อดูดซับคาร์บอน สร้างความสมดุลระบบนิเวศในการอยู่ร่วมกันของชุมชน อุตสาหกรรม และสิ่งแวดล้อม ก้าวสู่เป้าหมาย Net Zero Emissions ขององค์กรภายในปี 2060
คุณรสยา เธียรวรรณ รองกรรมการผู้จัดการใหญ่พัฒนาธุรกิจ บริษัท โกลบอล เพาเวอร์ ซินเนอร์ยี่ จำกัด (มหาชน) กล่าวว่า โครงการนี้ที่เราตั้งเป้าหมายเป็น Net Zero ในปี 2060 ได้บรรลุผล จริงๆ เราทำหลายกิจกรรมด้วยกัน กิจกรรมการปลูกป่าก็เป็นกิจกรรมหนึ่งที่เราปลูกพืชทั้งหมด 15 สายพันธุ์ ที่เป็นพืชที่สามารถดูดซับคาร์บอนได้ดี และเราก็ยังทำให้ Carbon Intensity ดีขึ้นด้วย ด้วยการที่เราจะผลิตไฟฟ้าจาก Renewable มากกว่า 50% ซึ่งทางกลุ่ม GPSC เราก็คิดว่าการปลูกป่าสามารถที่จะช่วยทั้งชุมชน สิ่งแวดล้อม แล้วก็ช่วยลดคาร์บอนให้กับโลกด้วย เพราะว่าป่าพื้นแห่งนี้เป็นป่าของเรา อยู่ในพื้นที่มาบตาพุด ซึ่งเป็นพื้นที่ที่ GPSC ได้มีโรงงานผลิตไฟฟ้าอยู่

สำหรับแผนการดำเนินโครงการ เน้นการเพิ่มพื้นที่สีเขียวในรูปแบบการปลูกเสริมพื้นที่ป่าเสื่อมโทรมแปลงที่ 3 จำนวน 7 ไร่ โดยการนำพันธุ์ไม้จำนวน 15 ชนิด เพื่อเพิ่มความหลากหลายของพันธุ์พืช ได้แก่ พันธุ์ไม้ป่าจำนวน 13 ชนิด มีคุณสมบัติในการดูดซับคาร์บอนได้อย่างมีประสิทธิภาพ ส่วนใหญ่เป็นพันธุ์ไม้พื้นเมืองโตช้า จำนวน 900 ต้น และยังมีการปลูกพืชพันธุ์ไม้พื้นล่างประเภทสมุนไพร 2 ชนิดจำนวน 100 ต้น ซึ่งสามารถคำนวณประเมินปริมาณการกักเก็บคาร์บอนสะสมรวมแปลงที่ 1 และแปลงที่ 2 ที่ได้ปลูกก่อนหน้านี้ รวมกับแปลงที่ 3 ดังกล่าวจนถึงปัจจุบัน ได้ทั้งสิ้นประมาณ 524 ตันคาร์บอนไดออกไซด์เทียบเท่า ทั้งนี้ นอกจากจะช่วยฟื้นฟูระบบนิเวศแล้ว ยังเป็นการส่งเสริมการสร้างรายได้ให้ชุมชนรอบพื้นที่ป่า ด้วยการปลูกพืชสมุนไพรที่นำมาแปรรูปเป็นผลิตภัณฑ์ต่างๆ ที่สามารถสร้างมูลค่าเพิ่มให้กับชุมชนได้อย่างต่อเนื่องและยั่งยืน

ความร่วมมือในครั้งนี้ นับเป็นการปลูกฝังจิตสำนึกในการอนุรักษ์ทรัพยากรธรรมชาติในพื้นที่ โดยการสนับสนุนให้ชุมชน และภาคส่วนต่างๆ ที่เกี่ยวข้อง ร่วมปลูกต้นไม้เพิ่มพื้นที่สีเขียวในจังหวัดระยอง ซึ่งเป็นพื้นที่ที่มีความหลากหลายของพันธุ์พืชพื้นเมืองทางชีวภาพทั้งพืชและสัตว์ป่า และยังเป็นแหล่งพัฒนาเศรษฐกิจที่สำคัญของประเทศ การดูแลสิ่งแวดล้อมจึงเป็นปัจจัยสำคัญต่อการยกระดับคุณภาพชีวิต สร้างเศรษฐกิจ ชุมชน สังคม และสิ่งแวดล้อมได้อย่างยั่งยืน
